Title: ประกาศประธานศาลปกครองสูงสุด เรื่อง การจัดตั้งแผนกคดีสิ่งแวดล้อมในศาลปกครองชั้นต้น

ประกาศประธานศาลปกครองสูงสุด

ประกาศประธานศาลปกครองสูงสุด
เรื่อง
การจัดตั้งแผนกคดีสิ่งแวดล้อมในศาลปกครองชั้นต้น

โดยที่ปัญหาเกี่ยวกับสิ่งแวดล้อมส่งผลกระทบต่อระบบนิเวศ สังคม
เศรษฐกิจ และสาธารณชนในวงกว้าง
สมควรให้การดำเนินกระบวนวิธีพิจารณาคดีปกครองเกี่ยวกับสิ่งแวดล้อมเป็นไปโดยรวดเร็วทันต่อการป้องกันผลกระทบที่อาจเกิดขึ้น
และแก้ไขเยียวยาความเดือดร้อนหรือเสียหายแก่คู่กรณี
รวมทั้งเป็นประโยชน์แก่การบริหารราชการแผ่นดินของรัฐ

อาศัยอำนาจตามความในมาตรา ๗ วรรคสองและวรรคสาม และมาตรา ๗/๑
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๖) พ.ศ. ๒๕๕๔
ประธานศาลปกครองสูงสุดโดยความเห็นชอบของคณะกรรมการตุลาการศาลปกครอง
ออกประกาศให้จัดตั้งแผนกในศาลปกครองชั้นต้น ดังต่อไปนี้

ข้อ ๑  ประกาศนี้เรียกว่า
ประกาศประธานศาลปกครองสูงสุด เรื่อง
การจัดตั้งแผนกคดีสิ่งแวดล้อมในศาลปกครองชั้นต้น

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้จัดตั้งแผนกคดีสิ่งแวดล้อมในศาลปกครองชั้นต้น
เพื่อทำหน้าที่พิจารณาพิพากษาและดำเนินการทั้งปวงในคดีปกครองเกี่ยวกับสิ่งแวดล้อมภายในเขตอำนาจของศาลปกครองชั้นต้นนั้น
ในกรณีที่มีความจำเป็นเพื่อประโยชน์แก่ราชการ
อธิบดีศาลปกครองชั้นต้นอาจมอบหมายให้ตุลาการในแผนกคดีสิ่งแวดล้อมพิจารณาพิพากษาคดีอื่นใดตามที่เห็นสมควรด้วยก็ได้

ข้อ ๔  ให้มีตุลาการหัวหน้าแผนกคดีสิ่งแวดล้อมในศาลปกครองชั้นต้นเป็นผู้รับผิดชอบงานของแผนก

ข้อ ๕  ให้แผนกคดีสิ่งแวดล้อมในศาลปกครองชั้นต้น
ประกอบด้วยองค์คณะและตุลาการผู้แถลงคดีที่มีความเชี่ยวชาญคดีปกครองเกี่ยวกับสิ่งแวดล้อม
โดยมีจำนวนองค์คณะและตุลาการผู้แถลงคดีตามที่อธิบดีศาลปกครองชั้นต้นประกาศกำหนด

ข้อ ๖  แผนกคดีสิ่งแวดล้อมในศาลปกครองชั้นต้นจะเริ่มดำเนินการเมื่อใดให้เป็นไปตามประกาศของอธิบดีศาลปกครองชั้นต้น
แต่ทั้งนี้ต้องไม่เกินกว่าสามสิบวันนับแต่วันที่ประกาศนี้มีผลใช้บังคับ

ข้อ ๗  ให้อธิบดีศาลปกครองชั้นต้นในศาลนั้นรักษาการตามประกาศนี้

ประกาศ
ณ วันที่ ๒๙ มิถุนายน พ.ศ. ๒๕๕๔
หัสวุฒิ
 วิฑิตวิริยกุล
ประธานศาลปกครองสูงสุด

ปริยานุช/ผู้จัดทำ
๖ กรกฎาคม ๒๕๕๔

ณัฐวดี/ตรวจ
๖ กรกฎาคม ๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๕๔ ก/หน้า ๑๗/๔ กรกฎาคม ๒๕๕๔